Priekulės herbas

Priekulės herbas – vienas iš Klaipėdos raj. Priekulės miesto heraldikos atributų.

Aprašas
Herbo žaliame lauke auksinis raitelis (žokėjus) ant auksinio žingsniuojančio žirgo, po juo, sidabrinėje skydo papėdėje, raudona žuvis (lašiša).

Istorija
Priekulės vardas istoriniuose dokumentuose minimas jau XVI a., bet Priekulė neturėjo savo atributikos. Ji nuo seno garsėjo žirgų sportu, todėl herbe buvo pavaizduotas jojikas ant žirgo. Iki šiol vietos Vingio parke vyksta tradicinės konkūro varžybos, skirtos Edmundo Klimovo taurei laimėti. Apatiniame herbo skydo lauke pavaizduota lašiša siejama su karališka žuvimi, iš Baltijos jūros keliaujančia į vieną savo nerštaviečių - Minijos upę prie Priekulės.

2002 m. gruodžio 19 d. herbą Lietuvos Respublikos Prezidentas patvirtino dekretu Nr. 1998. Herbo etalono autorius – dailininkas Rolandas Rimkūnas.

Taip pat skaitykite 
 Priekulės vėliava

Šaltiniai 

2002 m. patvirtinti Lietuvos gyvenviečių herbai
Klaipėdos rajono savivaldybės gyvenviečių herbai
Priekulė